Polisie reageer vinnig oor gesteelde skapeArgieffoto (Foto: skeeze/Pixabay) Die polisie in die Vrystaat het vinnig reageer toe ŉ boer, Louis Oosthuizen, aangemeld het sy skape word vermis ná die kraal se heining geknip is. Kapt. Stephen Thakeng, woordvoerder van die polisie, het gesê Welkom se honde-eenheid is Dinsdagoggend vroeg na Welgegund-plaas in Odendaalsrus ontbied. “Die boer het omstreeks 06:20 ontdek dat 147 van sy skape vermis word. Hy het die spore gevolg en hy het een skaap ŉ paar meter verder gevind. Hy het die polisie ontbied.” Sers. Rudy Harmaan, koördineerder van landelike veiligheid in Odendaalsrus, het op die klag reageer met lede van Welkom se honde-eenheid. Hulle het die spoor ongeveer 37 km te voet gevolg en die skape in bosse naby Alma-kragstasie gevind.” Niemand is nog in hegtenis geneem in verband met die voorval nie. Oosthuizen kon sy skape uitken met sy brandmerk. Die polisie ondersoek ŉ saak van veediefstal.